**ΟΜΙΛΙΑ ΓΙΑ ΤΗΝ ΤΕΛΕΤΗ ΤΗΣ ΕΠΙΣΗΜΗΣ ΠΑΡΑΔΟΣΗΣ ΤΗΣ ΤΕΛΙΚΗΣ ΕΚΘΕΣΗΣ ΓΙΑ ΤΗ ΓΕΝΙΚΗ ΜΕΤΑΡΡΥΘΜΙΣΗ ΤΩΝ ΔΙΚΑΣΤΗΡΙΩΝ**

**Γιώργος Ερωτοκρίτου**

**Τέως Δικαστής Ανωτάτου Δικαστηρίου**

**Διευθυντής Μεταρρύθμισης και Επιμόρφωσης**

*«Τα πάντα ρει»* είπε ο Ηράκλειτος, ο μεγάλος φιλόσοφος του αιώνιου γίγνεσθαι. Και πράγματι όλα αλλάζουν, είτε το θέλουμε, είτε όχι. Η αλλαγή δεν είναι απλώς απαραίτητη για τη ζωή. Είναι η ζωή. Διότι η ζωή έχει από τη φύση της να κάνει με την αλλαγή.

Δεν έχουμε παρά να κοιτάξουμε γύρω μας. Σε μια σχετικά μικρή περίοδο, εμείς οι ίδιοι γίναμε μάρτυρες ριζοσπαστικών αλλαγών. Οι γυναίκες απέκτησαν ίσα δικαιώματα, ο άνθρωπος προσγειώθηκε στο φεγγάρι, μπήκε στη ζωή μας η ρομποτική, η γενετική, το ίντερνετ, η ανάλυση εκατομμυρίων δεδομένων από ηλεκτρονικούς υπολογιστές, η παγκοσμιοποίηση, το ηλεκτρονικό εμπόριο, το πλαστικό χρήμα, το Bit-coin και τελευταία το block-chain, το οποίο δεν είμαι σίγουρος τι ακριβώς είναι, αλλά το αναφέρω για να δείξω ότι οι αλλαγές τρέχουν τόσο γρήγορα, που δεν προλαβαίνουμε να τις παρακολουθούμε.

Στην περίπτωση της Κύπρου, δυστυχώς οι αλλαγές γίνονται μόνο σε περιόδους κρίσης. Για παράδειγμα, πολλά από τα καινούργια δικαστικά μας μέγαρα προγραμματίστηκαν ως αποτέλεσμα της Τουρκικής εισβολής.

Το ότι είμαστε εδώ σήμερα, οφείλεται στην πρόσφατη οικονομική κρίση και δεν πρέπει να ξεχνάμε ότι η κάθε κρίση είναι από μόνη της μια αλλαγή που προσπαθεί να συμβεί.

Τα προβλήματα των δικαστηρίων δεν είναι καινούργια. Όμως η τραπεζική κρίση αύξησε τόσο πολύ τις υποθέσεις που καταχωρούνταν, με αποτέλεσμα να δημιουργηθούν μεγάλες καθυστερήσεις και να φανούν πιο έντονα οι διαχρονικές αδυναμίες και οι αστοχίες των δικαστηρίων.

Στη συνέχεια, μπήκαμε στο Μνημόνιο και άρχισαν οι επαφές με τους Θεσμούς. Τα πρώτα ερεθίσματα για μεταρρύθμιση στα Δικαστήρια ήρθαν από την Τρόικα.

Το Ανώτατο Δικαστήριο, παρά την οικονομική κρίση και τη δραστική μείωση του προϋπολογισμού του, δεν δίστασε. Ενθαρρυνόμενο από την Υπηρεσία SRSS η οποία είναι η Υπηρεσία Στήριξης Διαρθρωτικών Μεταρρυθμίσεων της Ευρωπαϊκής Επιτροπής, αποφάσισε να ζητήσει Τεχνική Βοήθεια, ώστε να προχωρήσει στην απαραίτητη μεταρρύθμιση. Όμως, θα έπρεπε να κωδικοποιηθούν τα προβλήματα.

Στις αρχές του 2016 ανατέθηκε σε μένα και δύο άλλους συναδέλφους, να ετοιμάσουμε εκ μέρους του Ανωτάτου Δικαστηρίου Έκθεση, η οποία στη συνέχεια θα αποτελούσε τη βάση για το αίτημα για Τεχνική Βοήθεια. Η Έκθεση κυκλοφόρησε τον Ιούνιο του 2016 και παραδόθηκε στον Πρόεδρο της Δημοκρατίας. Περί το τέλος του χρόνου, υποβλήθηκε στην Ευρωπαϊκή Επιτροπή μαζί με την αίτησή μας για Τεχνική Βοήθεια, η οποία εγκρίθηκε, με αποτέλεσμα να ξεκινήσουν διάφορα Έργα.

Σήμερα εκκρεμούν συνολικά 8 Έργα. Ορισμένα είναι πλήρως χρηματοδοτούμενα από την Υπηρεσία SRSS της Ευρωπαϊκή Επιτροπή, ενώ άλλα καλύπτονται από εθνικά κεφάλαια.

Το πρώτο Έργο που άρχισε ήταν η σύσταση Σχολής Δικαστών. Το Έργο ξεκίνησε με εθνικά κεφάλαια στις αρχές του 2017 και η Έκθεση του Καθηγητή Jeremy Cooper κυκλοφόρησε το Μάιο. Οι εισηγήσεις του εγκρίθηκαν από το Ανώτατο Δικαστήριο και σήμερα αναμένεται η οριστικοποίηση του νομικού πλαισίου για να συσταθεί η Σχολή ως ανεξάρτητη οντότητα. Στο μεταξύ, έχει εκπαιδευτεί ομάδα εκπαιδευτών δικαστών και γύρω στον Οκτώβρη του 2018 θα διεξαχθούν τα πρώτα εκπαιδευτικά προγράμματα.

Το δεύτερο Έργο, το οποίο είναι επιχορηγημένο από την ΕΕ, έγινε γνωστό ως το Έργο για τη *“Γενική Μεταρρύθμιση (“General Reform Project”)*. Ολοκληρώθηκε πρόσφατα και σήμερα θα παραδοθεί επίσημα η Έκθεση των Εμπειρογνωμόνων από τη Δημόσια Διοίκηση της Ιρλανδίας.

Το τρίτο Έργο, το οποίο είναι επίσης χρηματοδοτούμενο από την Υπηρεσία SRSS, αφορά την αναθεώρηση των Θεσμών Πολιτικής Δικονομίας.

Υπήρξε καθυστέρηση ενός έτους στην έναρξη του Έργου, μέχρι να εξευρεθεί η κατάλληλη προσωπικότητα. Όμως μετά από πολλή προσπάθεια, εντοπίσαμε τον Λόρδο Dyson, ο οποίος υπήρξε πρώην Δικαστής του Ανωτάτου Δικαστηρίου και Master of the Rolls, ενώ για 10 χρόνια υπήρξε Πρόεδρος της Επιτροπής Θεσμών. Κατά την άποψή μου, πρόκειται για αξιόλογο άτομο με τεράστια εμπειρία και είμαι απόλυτα βέβαιος ότι θα μας βοηθήσει.

Ήρθε στην Κύπρο φέτος τον Γενάρη και, μαζί με την ομάδα του, είχε τις πρώτες επαφές με δικαστές, δικηγόρους και άλλους. Το Ανώτατο Δικαστήριο, σύμφωνα με τους Όρους Εντολής που συμφωνήθηκαν με την Ευρωπαϊκή Επιτροπή, έχει ήδη ορίσει Επιτροπή Θεσμών στην οποία θα συμμετέχουν Δικαστές όλων των βαθμίδων, Πρωτοκολλητές και δικηγόροι που εκπροσωπούν τον Παγκύπριο Δικηγορικό Σύλλογο. Στη συγκεκριμένη Επιτροπή θα υποβάλλονται αρχικά εισηγήσεις από την ομάδα Dyson, για μια πρώτη επεξεργασία, προτού αυτές τύχουν περαιτέρω επεξεργασίας από την Ομάδα Dyson και καταλήξουν στο Ανώτατο Δικαστήριο για τελική έγκριση.

Υπάρχουν και δύο άλλα projects που χρηματοδοτούνται από την Ευρωπαϊκή Επιτροπή. Το ένα αφορά την ετοιμασία συγκριτικής Μελέτης από εμπειρογνώμονες για την πιθανή υιοθέτηση *«Αντικειμενικών Κριτηρίων για την Πρόσληψη, Αξιολόγηση και Προαγωγή Δικαστών»*, κάτι που αν υιοθετηθεί θα συμβάλει τα μέγιστα στην εδραίωση της αξιοκρατίας. Το άλλο Έργο αφορά την ολοκλήρωση της εκπαίδευσης των Δικαστών.

Παράλληλα με τα πιο πάνω, στο χώρο της Δικαιοσύνης, τρέχουν και άλλα Έργα τα οποία καλύπτονται από εθνικά κεφάλαια. Το μεγαλύτερο είναι το Έργο για την **Ηλεκτρονική Δικαιοσύνη**. Σύντομα θα ανακοινωθούν τα αποτελέσματα της αξιολόγησης των προσφορών. Το Έργο αυτό αναμένεται να αλλάξει ριζικά τις διαδικασίες, εφόσον δεν θα κυκλοφορεί πλέον χαρτί στα Δικαστήρια.

Άλλα σημαντικά Έργα που προωθούνται από το Υπουργείο Δικαιοσύνης, είναι η ίδρυση Εμπορικού Δικαστηρίου και η δημιουργία Δικαστηρίου για Αιτητές Πολιτικού Ασύλου.

Εκτός από τα πιο πάνω, αναμένεται να ξεκινήσουν και άλλα Projects ως αποτέλεσμα των εισηγήσεων των Εμπειρογνωμόνων, εάν αυτές τελικά γίνουν αποδεκτές. Για παράδειγμα η δημιουργία ανεξάρτητης Υπηρεσίας για τη διοίκηση των Δικαστηρίων, η ίδρυση Δευτεροβάθμιου Εφετείου κ.α.. Προβλέπεται ότι αν υπάρξει υλοποίηση των εισηγήσεων, το τοπίο στα Δικαστήρια μέχρι το 2020 θα βελτιωθεί τόσο πολύ, που δεν θα θυμίζει καθόλου το παλιό.

Επανέρχομαι όμως στη σημερινή παρουσίαση της τελικής Έκθεσης των Εμπειρογνωμόνων.

Ως Διευθυντής του Έργου, θα ήθελα να ευχαριστήσω τους εμπειρογνώμονες, τον Δρ. Brian Cawley ο οποίος ήταν επικεφαλής της Ομάδας, τον Δρ. James Connington, τον κ. Michael O’ Beirne και την κα Olive Caulfield, για την άψογη συνεργασία που είχαμε, για την ευγένειά τους, για το ενδιαφέρον τους και για την υπομονή που έδειξαν μέχρι να ετοιμαστούν και μεταφραστούν τα έγγραφα και άλλα στατιστικά στοιχεία που κατά καιρούς ζητούσαν, αφού πολλά από αυτά θα έπρεπε να δημιουργηθούν από την αρχή.

Εργάστηκαν εντατικά και με επαγγελματισμό σε όλες τις επισκέψεις τους στην Κύπρο και τους συγχαίρω για το έργο τους. Μελετώντας την Έκθεσή τους εντυπωσιάστηκα από τις λεπτομέρειες που απεκόμισαν μέσα στο σύντομο χρονικό διάστημα που βρίσκονταν στην Κύπρο. Η Έκθεση, κατά την ταπεινή μου άποψη, απεικονίζει ορθά τα όσα συμβαίνουν επί του εδάφους.

Είμαι βέβαιος ότι αν οι εισηγήσεις τους υλοποιηθούν, θα επιλύσουν πολλά από τα χρόνια προβλήματα των Δικαστηρίων και θα βελτιώσουν την κατάσταση ουσιαστικά και διαχρονικά. Επειδή θα έχετε την ευκαιρία να ακούσετε σε λίγο από τους ίδιους λεπτομέρειες για την Έκθεσή τους, θα αποφύγω να επεκταθώ στα ευρήματα και στις εισηγήσεις τους. Αρκεί να αναφέρω ότι το σύστημά μας γενικά πιστοποιείται από τους φίλους Εμπειρογνώμονες, ως ακατάλληλο για τις ανάγκες του 21ου αιώνα και ότι χρειάζεται εκ βάθρων αλλαγή.

Με την Έκθεση, παρουσιάζεται στο Ανώτατο Δικαστήριο και στην Πολιτεία, μια μοναδική ευκαιρία για να μεταρρυθμίσουν ριζικά το σύστημα. Κανένας δεν διαφωνεί ότι το σύστημα χρειάζεται επειγόντως αλλαγή. Φυσικά σε κάθε αλλαγή υπάρχουν πάντοτε και εκείνοι που για δικούς τους λόγους θα εναντιωθούν. Ήδη έχω ακούσει ορισμένους να λένε ότι και στο παρελθόν έγιναν Εκθέσεις, αλλά σήμερα είναι όλες κλειδωμένες σε συρτάρια.

Όμως, η κατάσταση στο χώρο της δικαιοσύνης δεν χωρεί άλλες αναβολές, γιατί το σύστημα, αν δεν μεταρρυθμιστεί, θα καταρρεύσει. Με καθυστερήσεις των 10 και 12 χρόνων στην εκδίκαση ορισμένων υποθέσεων, δεν μπορούμε να μιλάμε για ορθή απονομή της δικαιοσύνης. Ως αποτέλεσμα διαπιστώνεται σοβαρή παραβίαση του Άρθρου 30.2 του Συντάγματος, εφόσον δεν γίνεται διάγνωση των δικαιωμάτων των πολιτών μέσα σε εύλογο χρόνο.

Ήδη η Κύπρος από τις χώρες-μέλη της ΕΕ, είναι τελευταία σε πάρα πολλούς τομείς για θέματα δικαιοσύνης. Αυτό διαπιστώνεται όχι μόνο στο Scoreboard της ΕΕ, αλλά και στην Έκθεση που θα παραδοθεί σήμερα.

Με την παράδοση της Έκθεσης, ολοκληρώνεται η πρώτη φάση. Στη δεύτερη φάση θα πρέπει να υπάρξει συζήτηση μεταξύ των εμπλεκομένων, η κοστολόγηση των εισηγήσεων και η λήψη τελικών αποφάσεων, ώστε να ξεκινήσει η τρίτη φάση που είναι αυτή της υλοποίησης, στην οποία θα χρειαστεί ένα στρατηγικό σχέδιο και ένα λεπτομερές πρόγραμμα δράσης. Ήδη στην Έκθεση γίνονται λεπτομερείς εισηγήσεις και παρατίθεται οδικός χάρτης, με αποτέλεσμα να καθίσταται εύκολο για το Ανώτατο Δικαστήριο και την Πολιτεία να αρχίσουν την υλοποίηση.

Η Εκτελεστική Εξουσία πιστεύω ότι έχει πλέον πειστεί ότι δεν μπορούμε να μιλούμε για ανεξαρτησία της Δικαστικής Εξουσίας, χωρίς να αποδοθούν σ’ αυτήν οι απαιτούμενοι πόροι. Και δεν χρειάζεται να υπενθυμίσω ότι χωρίς ανεξαρτησία της Δικαστικής Εξουσίας δεν μπορεί να υπάρξει κράτος δικαίου.

Η δικαιοσύνη στην Κύπρο για πάρα πολλά χρόνια παραμελήθηκε από το Κράτος, αφού ουδέποτε της παραχωρήθηκαν οι απαιτούμενοι πόροι για να μπορεί να λειτουργεί όπως πρέπει. Αυτό που αναμένεται σήμερα από την Πολιτεία, είναι να δώσει στη Δικαιοσύνη τους πόρους ώστε να προχωρήσει απρόσκοπτα η διαδικασία της υλοποίησης.

Σκοπός όλων των εμπλεκομένων είναι να βελτιωθούν οι ρυθμοί απονομής της δικαιοσύνης, να καταστούν οι διαδικασίες στα Δικαστήρια πιο απλές και πιο εύκολες, χρησιμοποιώντας τα καλύτερα ηλεκτρονικά μέσα που προσφέρει η τεχνολογία.

Θα είναι πραγματικά κρίμα να μην εκμεταλλευτούμε αυτή τη μοναδική ευκαιρία που μας δίδεται. Κρίμα γιατί στα δύσκολα θέματα η Κύπρος παραμένει πολύ ψηλά. Για παράδειγμα στην ανεξαρτησία και αμεροληψία των δικαστών και στο κράτος δικαίου, η Κύπρος δεν παρουσιάζει κανένα απολύτως πρόβλημα και αυτό σημειώνεται συχνά στις Εκθέσεις της ΕΕ, του Διεθνούς Νομισματικού Ταμείου και άλλων διεθνών Οργανισμών.

Η μεταρρύθμιση στα δικαστήρια θα πρέπει να ιδωθεί και ως ένα χρήσιμο εργαλείο για την περαιτέρω ανάπτυξη της οικονομίας.

Οι Εμπειρογνώμονες στην Έκθεσή τους ορθά τονίζουν ότι θα πρέπει να είμαστε προσεκτικοί, ώστε να μην χαθεί το momentum που υπάρχει αυτή τη στιγμή. Αν δεν εκμεταλλευτούμε τη δυναμική και την υποστήριξη που έχουμε σήμερα, τόσο εντός, όσο και εκτός Κύπρου, η ιστορία θα μας καταγράψει ως τους υπαίτιους.

Θα πρέπει πάντοτε να θυμόμαστε ότι ιστορικά οι Θεσμοί που επιβιώνουν δεν είναι αυτοί που θεωρούνται δυνατοί, αλλά αυτοί που ανταποκρίνονται καλύτερα στις αλλαγές.

Τελειώνοντας, θα ήταν παράλειψη αν δεν ευχαριστούσα όλους όσους συνέβαλαν στη μέχρι σήμερα διαδικασία.

Κατ’ αρχάς ευχαριστώ το Ανώτατο Δικαστήριο και την Πολιτεία που μου έδωσαν την ευκαιρία, μετά την αφυπηρέτησή μου, να ασχοληθώ με κάτι το οποίο με ενδιαφέρει ιδιαίτερα.

Ευχαριστώ τον Πρόεδρο και τα Μέλη της Επιτροπής Μεταρρύθμισης, για την άψογη συνεργασία και την τήρηση των αυστηρών χρονοδιαγραμμάτων που υπήρχαν.

Τον Υπουργό Οικονομικών, κ. Χάρη Γεωργιάδη για τη συνεχή πολιτική δέσμευση του Υπουργείου του για τη μεταρρύθμιση των Δικαστηρίων. Ιδιαίτερα ευχαριστώ τους δύο Διευθυντές του Υπουργείου Οικονομικών, τον κ. Αντρέα Χαραλάμπους και την κα Μελίνα Κατσουνωτού, για την έγνοια και την καθημερινή έμπρακτη υποστήριξή τους.

Τον Υπουργό Δικαιοσύνης, κ. Ιωνά Νικολάου για τη σθεναρή και σταθερή υποστήριξή του στην όλη προσπάθεια. Ομολογουμένως ήταν από τους πρώτους που ασπάστηκαν το όραμα του Ανωτάτου Δικαστηρίου για Μεταρρύθμιση. Θα ήταν παράλειψή μου αν δε ευχαριστούσα επίσης την κα Φαίδρα Γρηγορίου του Υπουργείου Δικαιοσύνης για την πάντοτε θετική συνεισφορά της για ό,τι ζητήσαμε σε σχέση με το Υπουργείο Δικαιοσύνης.

Την Αρχιπρωτοκολλητή του Ανωτάτου Δικαστηρίου για την καθημερινή βοήθεια και υποστήριξη.

Το προσωπικό του Ανωτάτου Δικαστηρίου, το οποίο ποικιλοτρόπως βοήθησε στην ετοιμασία των εκατοντάδων εγγράφων που κατά καιρούς ζητούσαν οι Εμπειρογνώμονες.

Ιδιαίτερα ευχαριστώ εκείνα τα στελέχη που ανέλαβαν τις λεπτομέρειες για τη διοργάνωση της σημερινής Τελετής.

Επίσης ευχαριστώ όλους τους δικαστές, δικηγόρους και άλλους υπηρεσιακούς παράγοντες, που αποδέχθηκαν την πρόσκλησή μας και αφιέρωσαν αρκετό από τον πολύτιμο χρόνο τους για να συναντήσουν και με ειλικρίνεια να συνομιλήσουν με τους Εμπειρογνώμονες. Ιδιαίτερα ευχαριστώ τον Πρόεδρο του Παγκύπριου Δικηγορικού Συλλόγου, κ. Δώρο Ιωαννίδη και τα υπόλοιπα μέλη του Συλλόγου, που παρευρέθηκαν σε πολλές συνεδριάσεις και εξέφρασαν χρήσιμες απόψεις.

Το Διεθνές Νομισματικό Ταμείο, το οποίο όχι μόνο μετάφρασε την Έκθεση του Ανωτάτου Δικαστηρίου του 2016, αλλά και μέσω της κας Nadia Rendak, επιδεικνύει ένα ειλικρινές ενδιαφέρον για την πρόοδο της μεταρρύθμισης.

Τέλος, ευχαριστώ θερμά την ιδιαιτέρα μου, και μοναδικό άλλο μέλος του γραφείου μου, για την υπομονή της τον τελευταίο χρόνο.

Όμως το μεγαλύτερο ευχαριστώ θα πρέπει να αποδοθεί στην Υπηρεσία Στήριξης Διαρθρωτικών Μεταρρυθμίσεων (SRSS) της Ευρωπαϊκής Επιτροπής, τη Διευθύντρια της Υπηρεσίας κα Mary McCarthy, στον κ. Daniele Dotto, ιδιαίτερα όμως την κα Ειρήνη Γεωργιοπούλου και τον κ. Sebastien Renaud, οι οποίοι είναι οι άμεσα υπεύθυνοι των Έργων που αφορούν τα Δικαστήρια. Τους ευχαριστώ ιδιαιτέρως και τους δύο, γιατί σε πολύ δύσκολες στιγμές με ενθάρρυναν να συνεχίσω και με στήριξαν εμπράκτως προσφέροντάς μου την όποια βοήθεια τους είχα ζητήσει.

Λευκωσία, 27 Μαρτίου 2018